Rummikub

Rummikub on numerolaattoihin perustuva peli, johon voi osallistua 2–4 pelaajaa. Peliä suositellaan yli 8-vuotiaille. Peliin kuuluu 104 numerolaattaa, kaksi jokeria sekä neljä laattatelinettä. Laatat on numeroitu 1–13 neljällä eri värillä. Kutakin värisarjaa on kaksi kappaletta. Pelin alussa jokaiselle pelaajalle annetaan satunnaiset 14 laattaa, joita säilytetään pelitelineessä siten, etteivät pelaajat näe toistensa laattoja. Pelissä on tavoitteena päästä eroon omista laatoistaan mahdollisimman nopeasti asettamalla yksi tai useampi laatta pelipöydälle sääntöjen mukaan. Mikäli pelaaja ei vuorollaan aseta sopivaa laattaa pöydälle, hän joutuu nostamaan uuden laatan.  

Pelin on kehittänyt romanialaissyntyinen israelilainen Ephraim Hertzano. Hän keksi Rummikubin 1930-luvun alussa ja valmisti perheensä kanssa käsin ensimmäiset pelilaatat.

Peliä pystyy pelaamaan myös pelikorteilla, sillä pelissähän on numerot 1–13 neljässä eri värissä kaksi kertaa ja kaksi jokeria, mikä on sama kuin kaksi peruskorttipakkaa vähemmällä jokerimäärällä. Kuitenkin pelikorttien ollessa yleensä pelin laattoja suuremmat, vie peli pelikorteilla enemmän tilaa kuin laatoilla.

 Pelaaminen 
Ennen pelin alkua jokainen pelaaja ottaa pelitelineen ja laatat levitetään pöydälle kuvapuoli alaspäin, minkä jälkeen ne sekoitetaan. Tämän jälkeen jokainen pelaaja nostaa yhden laatan ja suurimman numeron saanut aloittaa. Laatat asetetaan takaisin ja sekoitetaan uudelleen. Tämän jälkeen kukin pelaaja nostaa 14 laattaa ja asettaa ne telineeseensä. Loput laatat siirretään syrjään varastoksi. Pelin aloittaja joko asettaa laattojaan vähintään kolmen laatan värisuoriksi (esimerkiksi ––) ja/tai eri värien sarjoiksi (esimerkiksi ––) niin, että hänen pöydälle asettamiensa laattojen numeroiden summa on vähintään 30, tai nostaa varastosta yhden laatan, jolloin hänen vuoronsa päättyy. Peli jatkuu myötäpäivään. Sama 30:n summan sääntö on kaikilla pelaajilla heidän aloittaessaan peliään. Saavuttaakseen vähintään 30-summan ei saa hyödyntää muiden pelaajien pöydälle mahdollisesti jo asettamia laattoja, eikä niitä muutenkaan saa vielä samalla vuorolla hyödyntää, vaikka vähintään 30-summan saisikin tehtyä omilla laatoilla.

Kun oma peli on saatu edellisellä vuorolla aloitettua, saa alkaa asettelemaan omia laattoja ja hyödyntää pöydällä olevia laattoja ilman muita rajoituksia kuin, että vuoron lopuksi kaikki pöydän laatat on oltava vähintään kolmen laatan ryhmissä niin, että ryhmän laatat joko muodostavat värisuoran tai ovat samoja numeroita, mutta eri värejä. Laattoja ei saa ottaa omaan telineeseensä pöydästä. Pelaajilla on yhden minuutin aikaraja joka vuorollaan. Mikäli pelaaja ei saa minuutin kuluessa vuoroonsa päätettyä, laatat palautetaan takaisin niille sijoilleen, jossa ennen vuoroa olivat, ja pelaaja joutuu rangaistukseksi nostamaan telineeseensä kolme laattaa varastosta. Mikäli pelaajat eivät muista missä laatat olivat ennen aikarajan ylittäneen pelaajan vuoroa, ylimääräiset laatat sekoitetaan varastoon.

Jokeri on villilaatta eli se voi olla mikä tahansa numero ja väri. Mikäli joku pelaajista asettaa sellaisen pöytään sen voi omalla vuorollaan yrittää saada käyttöönsä. Sen käyttöön saamiseksi ei välttämättä tarvitse olla sitä laattaa, jota se edustaa, vaan sen voi esimerkiksi yrittää saada järjestettyä vähintään neljä laattaisen suoran päähän tai vähintään seitsen laattaisen suoran keskelle (eli niin, että jokerin kummallakin puolella on vähintään kolme laattaa). Esimerkiksi näissä tapauksissa sen voi vain ottaa käyttöönsä. Jokeri pitää kuitenkin käyttää vielä samalla vuorolla. Pöydän pitää luonnollisesti olla pelaajan vuoron loppuessa sääntöjen mukainen.

Pelin voittaa pelaaja, joka saa ensimmäisenä telineensä tyhjäksi. Mikäli varasto tyhjenee ennen kuin kukaan on onnistunut saamaan telineensä tyhjäksi, pelataan, kunnes jonkun telineestä loppuu laataat tai joku pelaajista ei saa asetettua yhtäkään laataa telineestään pöydälle. Jos kukaan ei tämänkään jälkeen saa telinettään tyhjäksi, voittaja on pelaaja, jonka telineen laatat ovat arvoltaan pienimmät. Halutessaan mukaan voi ottaa pisteenlaskun, jolloin peli saattaa kestää useamman erän. Pisteenlaskussa hävinneet pelaajat laskevat pisteensä niin, että laatat ovat numeroarvonsa arvoisia ja jokeri 30 pisteen arvoinen. Pisteet merkitään hävinneille miinuspisteiksi. Tämän jälkeen hävinneiden pisteet lasketaan vielä yhteen voittaneen pelaajaan pluspisteiksi. Peli jatkuu pelaajien ennalta määräämään kierros- tai pistemäärään asti.

 Versiot 
 Rummikub Twist on muuten sama kuin alkuperäinen peli, mutta normaalien kahden jokerin lisäksi pelissä on mukana myös kahdet kolmea erikoisjokeria: tuplajokeri (), värinmuutosjokeri () ja peilijokeri (). Näitä jokereita ei voi käyttää samalla tavoin kuin normaalia jokeria. Pisteenlaskussa kaikki jokerit ovat arvoiltaan 30 pistettä.
 Tuplajokeri toimii nimensä mukaisesti kahtena jokerina yhtä aikaa eli esimerkiksi :n ja :n kanssa se olisi siis samaan aikaan  ja . Tuplajokeri ei voi olla suorassa ennen kakkosta tai 12:sta jälkeen, sillä ennen kakkosta ei voi tulla kuin vain yksi ja 12:sta jälkeen vain 13. Vaikka tuplajokeri onkin yhtä aikaa kaksi eri laattaa, ei sitä voi asettaa kaksin toisen laatan kanssa, vaan se pitää laittaa silti vähintään kahden muun laatan kanssa.
 Värinmuutosjokerin avulla voi vaihtaa seuraavaksi tulevan laatan vaadittua väriä (esimerkiksi –––värinmuutosjokeri–––). Värinmuutosjokeria voi käyttää ainoastaan suorissa.
 Peilijokerilla voi kääntää esimerkiksi suoran suunnan eli muuttaa suoran menemästä pienestä suureen suuresta pieneen (esimerkiksi –––peilijokeri–––). Peilijokeri toimii nimensä mukaisesti peilinä eli kummallakin puolella on oltava saman arvoinen ja värinen laatta (jokeri voi korvata sellaisen). Jos siis haluaa hyödyntää peilijokerin sisältävää suoraa, pitää muuttaa myös peilijokerin toisen puolen suoraa samalla tavalla.
 Rummikub Xpress on alkuperäinen peli nopilla. Se on kaksinpeli. Pelissä on yhteensä 18 noppaa, jotka jaetaan kaikki kahdelle pelaajalle. Tämän jälkeen pelaajat heittelevät omia noppiaa vuorollaan yrittäen saada tehtyä suoria tai sarjoja joko pelkillä nopilla tai hyödyntäen pöydällä mahdollisesti olevia suoria. Peli päättyy, kun toinen pääsee eroon nopistaan tai kumpikaan ei saa kolmeen vuoroon tehtyä uusia suoria tai sarjoja tai hyödynnettyä olemassa olevia. Jälkimmäisessä tapauksessa pelin voittaa se kumman jäljellä olevista nopista tulee pienempi arvo.

 Lähteet 

 Aiheesta muualla 

Luokka:Laattapelit
Luokka:Kilpapelit